钦定古今图书集成/明伦汇编/氏族典/第121卷 > 陈洪进
## 钦定古今图书集成/明伦汇编/氏族典/第121卷 > 陈洪进

按《宋史漳泉世家》：“陈洪进，泉州仙游人。幼有壮节，颇
读书，习兵法。及长，以材勇闻。隶兵籍。从攻汀州，先登，
补副兵马使，从留从效杀黄绍颇，将以绍颇首送建
州，请出兵为援。群下以道阻贼盛，惮其行。洪进虑事
久生变，独请往。至尤溪，贼遂溃，渠帅数人皆听命。洪
进至建州，延政大悦，以为本州马步行军都校。是岁”，
晋开运元年也。三年，李景陷建州，延政入江南。明年，
泉州留从效劫王继勋降江南，景以从效为清源军
节度，洪进为统军使，与副使张汉思同领兵柄，累立
战功。从效卒，少子绍镃典留务。月馀，洪进诬绍镃将
召越人以叛，执送江南，推副使张汉思为留后，自为
副使。汉思年老醇谨，不能治军务，事皆决于洪进。汉
思诸子并为衙将，颇不平。洪进图欲害之，汉思亦患
其专。明年夏四月，汉思大享，将吏伏甲于内，将害洪
进。酒数行，地忽大震，栋宇将倾，坐立者不自持。同谋
者以告洪进，洪进亟去，众惊悸而散。一日，洪进袖置
大锁，从二子常服，安步入府中，直兵数百人，皆叱去
之。汉思方处内斋，洪进即锁其门，使人叩门谓汉思
曰：“郡中军吏请洪进知留务，众情不可违，当以印见
授。”汉思惶惧，即自门间出印与之。洪进即日迁汉思
别墅，以兵卫送，遣使请命于李煜。煜以洪进为清源
军节度、泉南等州观察使。时太祖威振四海，洪进大
惧，遣衙将奉表，自补清源军节度副使，权知泉南等
州军府事，且言：“张汉思老耄，不能御众，请臣领州事，
恭听朝旨。”太祖遣通事舍人王班赍诏抚谕。乾德二
年，制改清源军为平海军，授洪进节度、泉漳等州观
察使、检校太傅，赐号推诚顺化功臣，铸印赐之。是年
夏，丁家艰，起复。洪进每岁修贡朝廷。及江南平，吴越
王来朝，洪进不自安，遣其子文颢入贡。太祖因下诏
召之，遂入觐。至南剑州，闻太祖崩，归镇发哀。太宗即
位，加检校太师。明年四月，来朝，朝廷礼遇优渥，又增
其食邑。洪进遂上言，愿授近地别镇，诏以洪进为武
宁军节度、同平章事，留京师奉朝请。明年，从平太原。
六年，封杞国公。雍熙元年，进封岐国公。洪进年老，上
言求致仕，优诏免其朝请。二年，以疾卒，年七十二。谥
“忠顺。”